钦定古今图书集成/明伦汇编/官常典/第142卷 > 遂
## 钦定古今图书集成/明伦汇编/官常典/第142卷 > 遂

商封舜后于遂。

按《左传。昭公三年》：晏子曰：“箕伯直柄，虞遂伯戏，其相
胡公大姬已在齐矣。”

〈注〉《四人》皆舜后，陈氏之先。

昭公八年，史赵对晋侯曰：“自幕至于瞽瞍，无违命。舜
重之以明德，寘德于遂，遂世守之。及胡公不淫，故周
赐之姓，使祀虞帝。”

〈注〉遂，舜后。盖殷之兴，存舜之后而封遂，言舜德乃至于遂。〈疏〉三年传云：“箕伯直柄，虞遂伯戏。”则遂在直柄之后，故云“盖殷兴，存舜之后而封之”也。

按《路史》：“遂，舜裔也。”夏之世有箕伯直柄，伯戏中衰，成
汤寘之于遂，遂世守之，后为齐所灭。

〈注〉庄公十二年，齐桓灭之。《左氏正义》及《风俗通》云：“商封之于遂

按《春秋庄公十三年》。按《左传》，十三年春，“会于北杏，
以平宋乱，遂人不至。夏，齐人灭遂而戍之。”

〈注〉遂国在济北蛇丘县东北。舜之后。

僖王四年“夏，齐人歼于遂。”

按《春秋庄公十七年》。按《左传》十七年：夏，“遂因氏、颌
氏、工娄氏、须遂氏飨齐戍，醉而杀之，齐人歼焉。”

〈注〉飨酒食也。“四族，遂之彊宗。”齐灭，遂戍之，在十三年。

按《路史》：“圭、胡、负、遂、庐、蒲、卫、甄、潘”、《饶番传》：“邹息有何、母
辕。馀姚，上虞、濮阳馀虞，西虞，亡锡，巴陵、衡山、长沙，皆
舜裔也。”〈按诸国有封代及事迹可考者皆已分列馀多不可考姑附于此〉